CELEX: 32018D0393
Language: bg
Date: 2018-03-12 00:00:00
Title: Решение (ЕС) 2018/393 на Комисията от 12 март 2018 година за одобряване, от името на Европейския съюз, на изменението на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко

13.3.2018   
            
            
               BG
            
            
               Официален вестник на Европейския съюз
            
            
               L 69/60
            
         РЕШЕНИЕ (ЕС) 2018/393 НА КОМИСИЯТА
   от 12 март 2018 година
   за одобряване, от името на Европейския съюз, на изменението на Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2013/785/ЕС на Съвета от 16 декември 2013 г. относно сключването, от името на Европейския съюз, на протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко (1), и по-специално член 3 от него,
   като има предвид, че:
   
               (1)
            
            
               С член 10 от Споразумението за партньорство в рибарството между Европейската общност и Кралство Мароко (2) (наричано по-долу „споразумението“), одобрено с Регламент (ЕО) № 764/2006 на Съвета (3), се създава съвместен комитет, който да осъществява контрол по прилагането на споразумението, и по-специално мониторинг на неговото изпълнение, тълкуване и правилно функциониране, както и да оценява повторно, когато е необходимо, възможностите за риболов.
            
         
               (2)
            
            
               По силата на член 5 от Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко (4) (наричан по-долу „протоколът“), одобрен с Решение 2013/785/ЕС, съвместният комитет се оправомощава да преразглежда по взаимно съгласие възможностите за риболов, доколкото с преразглеждането се цели устойчивостта на рибните ресурси на Мароко.
            
         
               (3)
            
            
               По време на заседанието на смесения комитет, състояло се в Брюксел от 25 до 27 октомври 2017 г., от мароканска страна беше заявено намерение да се намали разпределената квота през 2018 г. за промишлените пелагични траулери (вж. риболовен технически фиш № 6), за да се гарантира устойчивостта на използване на съответните запаси. Като се има предвид очакваното въздействие от такава мярка върху съответния флот, от европейска страна беше предложено по този повод да се изменят определени разпоредби, свързани с реда и условията за прилагане на протокола, по отношение на промишления пелагичен риболов, с цел да се оптимизира използването на възможностите за риболов в тази категория.
            
         
               (4)
            
            
               Веднага след посоченото заседание на съвместния комитет Комисията предаде на Съвета документ, в който подробно са изложени конкретните елементи на планираната позиция на Съюза по предвидените промени.
            
         
               (5)
            
            
               Тази позиция бе одобрена от Съвета в съответствие с точка 3 от приложението към Решение 2013/785/ЕС.
            
         
               (6)
            
            
               Резултатите от заседанието на съвместния комитет, състояло се в Брюксел от 25 до 27 октомври 2017 г., във връзка с изменението на квотата, на тавана на месечния улов и на състава на улова по групи видове от категория 6, бяха потвърдени чрез размяна на писма между Министерството на земеделието, морското рибарство, развитието на селските райони и водите и горите на Мароко и Европейската комисия.
            
         
               (7)
            
            
               Измененията следва да бъдат одобрени от името на Европейския съюз,
            
         ПРИЕ НАСТОЯЩОТО РЕШЕНИЕ:
   Член 1
   Одобряват се от името на Съюза измененията на риболовен технически фиш № 6 от Протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко, приети от съвместния комитет, създаден по силата на член 10 от посоченото споразумение, посредством размяна на писмата, поместени в приложението към настоящото решение.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
   
      Съставено в Брюксел на 12 март 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 349, 21.12.2013 г., стр. 1.
   
      (2)  ОВ L 141, 29.5.2006 г., стр. 4.
   
      (3)  Регламент (ЕО) № 764/2006 на Съвета от 22 май 2006 г. относно сключване на Споразумението за партньорство между Европейската общност и Кралство Мароко (ОВ L 141, 29.5.2006 г., стр. 1).
   
      (4)  ОВ L 328, 7.12.2013 г., стр. 2.
   
      ПРИЛОЖЕНИЕ
      A.   Извадка от писмо (Ares) 5493915 от 10 ноември 2017 г. на генерална дирекция „Морско дело и рибарство“ на Европейската комисия
      
      Уважаема госпожо Генерален секретар,
      Като се позовавам на моето писмо от 3 ноември относно последващите действия във връзка със заключенията от наскоро проведеното заседание на съвместния комитет (реф. документ Ares 5362568 от 3 ноември 2017 г.), имам удоволствието да потвърдя, че в съответствие с член 5 от протокола Съветът на Европейския съюз даде съгласието си за намаляване с 15 % на разпределената квота през 2018 г. за корабите от категория 6, с цел да се гарантира устойчивостта на използване на съответните запаси.
      […]
      Освен това, както бе посочено в гореспоменатото писмо, ще Ви бъда благодарен с обратно писмо да одобрите измененията на следните технически условия в категория 6, с които се цели да се оптимизира използването на възможностите за риболов в посочената категория:
      
                  —
               
               
                  изменение на състава на улова с увеличаване на процента на улов от групата на видовете сардина/сардинела на 40 % от разпределената квота, като увеличаването се компенсира със съответно намаляване на процента на улов от групата на видовете сафрид/скумрия/хамсия, а процентът на прилова остава непроменен;
               
            
                  —
               
               
                  увеличаване на тавана на месечния улов, който се определя на 12 000 тона за периода от 1 април до 14 юли 2018 г., като се има предвид, че от европейска страна се настоява този месечен таван да се запази за периода от 1 януари до 14 юли 2018 г.
               
            Моля, приемете, уважаема госпожо Генерален секретар, моите най-дълбоки почитания.
      Б.   Извадка от писмо № 8885 от 27 ноември 2017 г. на Министерството на земеделието, морското рибарство, развитието на селските райони и водите и горите на Мароко
      
      Уважаеми господин Началник-отдел,
      Преди всичко позволете ми да Ви благодаря за усилията, положени от служителите от Вашия отдел, за получаването на съгласие от страна на Съвета на Европейския съюз за намаляване с 15 % на разпределената квота през 2018 г. за корабите от категория 6.
      […]
      Колкото до останалите въпроси, посочени във Вашето писмо, моля да обърнете внимание на следните елементи, включени в писмото ми от 10 ноември 2017 г.:
      
                  1.
               
               
                  Потвърждаваме Ви възможността за преразглеждане на състава на улова от категория 6 при следните проценти: 40 % сардина/сардинела, 58 % сафрид/скумрия/хамсия и 2 % прилов.
               
            
                  2.
               
               
                  От мароканска страна няма възражения по определянето на месечния таван на 12 000 тона, но само считано от месец март 2018 г. включително. За месеците януари и февруари 2018 г., които съответстват на края на периода на полагане на хайвера на сардините, таванът ще бъде запазен на 10 000 тона.
               
            Моля, приемете, уважаеми господин Началник-отдел, моите най-дълбоки почитания.